[bookmark: _GoBack]Zj. Najada Shundi është një ndër nëpunëset civile më me përvojë në Ministrinë e Drejtësisë me një karrierë 25 vjecare. Prej10 vitesh është e angazhuar në fushën e integrimit evropian, me eksperienca të mëparshme të lidhura me bashkëpunimin gjyqësor ndërkombëtar dhe të drejtat themelore te njeriut.
Aktualisht mban pozicionin e Drejtorit të Integrimit dhe Negociatave në Ministrinë e Drejtësisë, duke udhëhequr procesin e integrimit për Kapitullin 23 të acquis "Gjyqësori dhe të Drejtat Themelore” si dhe Funksionimin e Institucioneve Demokratike, ndër kapitujt dhe kriteret më kompleksë e sfidues të procesit integrimit. Znj. Shundi ka qenë pjesë aktive e takimeve shpjeguese dhe bilaterale me Komisionin Evropian, ka koordinuar dhe ndjekur të gjithë procesin e negociatave te anëtarësimit me Bashkimin Evropian. 
Ajo është e diplomuar në Drejtësi nga Universiteti i Bukureshtit, Rumani, dhe ka një Master në të Drejtën e BE-së nga Universiteti i Lorenës, Francë. Zonja Shundi ka ndjekur disa programe të organizuara nga Kolegji Evropës në Bruges, Akademia e Bashkimit Evropian në Firence, Instituti Ndërkombëtar për të Drejtat e Njeriut "René Cassin", Strasbourg, Ministria e Drejtësisë e Italisë, RESPA, të fokusuara në të drejtën e BE-së, të drejtat themelore dhe negociatat e anëtarësimit me BE-në. Ka qenë e angazhuar si eksperte për shkëmbimin e eksperiencës me vendet e tjera kandidate në procesin e anëtarësimit me Bashkimin Evropian. Për disa vite ka qenë lektore e “Të drejtës ndërkombetare publike” në universitet dhe nga viti 2024 është edhe trajnere pranë Shkollës Shqiptare të Administratës Publike.
Znj. Shundi është Pikë Kombëtare Kontakti për Shqipërinë pranë Agjencisë së Bashkimit Evropian për të Drejtat Themelore dhe ka qenë ish-Anëtare e Delegacionit Shqiptar në GRECO (Grupi i Shteteve kundër Korrupsionit) dhe në Komitetin e Këshillit të Evropës për Funksionimin e Konventave Evropiane në Çështjet Penale.
Ajo zotëron gjuhen angleze, rumune dhe franceze.
